ועדת העבודה, הרווחה והבריאות, כנסת 18, פרוטוקול מספר 699, 2012-05-14 13:40

חיים כץ: צהרים טובים.

חיים כץ: יום שני, כ"ב באייר, ה-14 במאי 2012 ואני מתכבד לפתוח את ישיבת ועדת העבודה, הרווחה והבריאות.

חיים כץ: על סדר היום צו שוויון זכויות לאנשים עם מוגבלות (קביעת רשות ציבורית), התשע"ב-2012.

חיים כץ: אדוני היועץ המשפטי, בבקשה.

אייל לב ארי: הצו שמוצג בפני הוועדה הוא צו שמוצע על ידי שר האוצר לפי סעיף 19(א) לחוק שוויון זכויות לאנשים עם מוגבלות.

אייל לב ארי: בעקבות תיקון 2 בשנת 2005 החוק הוסיף את פרק ה(1) לחוק השוויון לפיו באות תקנות שמחייבות התאמות נגישות בתחומים שונים שיחולו על גופים פרטיים ועל גופים ציבוריים, על רשויות ציבוריות במדינה.

אייל לב ארי: גופים ציבוריים הם בין היתר משרדי ממשלה, הכנסת, חברות ממשלתיות מסוימות.

חיים כץ: מה מסוימות?

אייל לב ארי: חברות ממשלתיות שנקבעו על ידי שר המשפטים בהסכמת השרים הנוגעים בדבר.

אייל לב ארי: זה סמכות ברשות של שר המשפטים בהסכמת השרים הנוגעים בדבר.

אייל לב ארי: משטרה, צה"ל, רשויות מקומיות וכן הלאה.

חיים כץ: רשות החברות הממשלתיות, למה התעוררתם בנושא הדואר?

יעקב מרגי: הדואר לטעמנו הוא ייחודי בכך שבעצם זאת החברה הממשלתית שהיקף הנגישות שלה לציבור מבחינת פריסת סניפים ונקודות חלוקה גבוה משמעותית מכל חברה ממשלתית אחרת שאני יכול להעלות על דעתי.

חיים כץ: הייתה פנייה ישירה אליך משר האוצר?

יעקב מרגי: פנייה ישירה אלי משר האוצר?

חיים כץ: כן.

חיים כץ: להסביר את העניין.

חיים כץ: ראיתי איזה צו שהגיע משר האוצר ישירות ואני לא רגיל שהוא חותם כל כך מהר.

חיים כץ: בדרך כלל הוא חותם יותר לאט.

יעקב מרגי: הפנייה הייתה של הדואר אלינו ולאגפים אחרים במשרד.

יעקב מרגי: אנחנו ביקשנו את חתימת השר.

חיים כץ: והוא חתם מהר.

יעקב מרגי: תחילת הדיונים שלנו עם הדואר הייתה בשנת 2010.

יעקב מרגי: אנחנו עם פרפרים בבטן מבחינת הנאותות לאשר את הפנייה.

יעקב מרגי: ביקשנו מחברת הדואר, וחברת הדואר ביצעה, סקר שיאמוד את העלות ביישום התקנות.

יעקב מרגי: קיבלנו את הסקר שהם ביצעו והוא מדבר על כך שעל פי האומדן העלות היא חמישים מיליון שקלים.

יעקב מרגי: צריך להבהיר שמעבר לעלות יישום התקנות בפרק הזמן מהיום עד לשנת 2015 יגרום לכך שהדואר יצטרך להפסיק לתת שירותים בנקודות מסוימות.

יעקב מרגי: צריך לזכור שחלק מהסניפים של הדואר הם סניפים בשכירות ואת חלקם לא ניתן להנגיש.

יעקב מרגי: גם את אלה שניתן להנגיש, מן הסתם ייקח לא מעט זמן להעביר את השיפוץ.

יעקב מרגי: דבר שני היא העלות הכספית.

יעקב מרגי: הנזק הכספי שאפשר למזער אותו עקב כך שאם אתה פורס את הביצוע עד שנת 2018, הנגשת הסניפים בנקודות החלוקה במסגרת תוכנית השיפוצים שהדואר מבצע כל שנה – וכל שנה הדירקטוריון של הדואר מאשר תקציב שיפוץ לא קטן של כמה מיליוני שקלים – כך שההנגשה במסגרת ההשקעות השנתיות עושה גם יותר שכל וגם חוסכת נזק כלכלי לחברה.

חיים כץ: תודה רבה.

חיים כץ: מזה שלוש שנים מנהל חבר הכנסת אילן גילאון בהגינות וביושר עבודה בנושא הנגישות.

חיים כץ: הוא מקדיש מזמנו עבור הוועדה ועבור ציבור הנכים במדינת ישראל.

חיים כץ: הוא עושה עבודת קודש.

חיים כץ: אתם דיברתם אתו?

יעקב מרגי: לא.

חיים כץ: אי לכך ובהתאם לזאת, אני מבקש מכם שתהיו בקשר עם אילן גילאון ותסבירו לו בדיוק מה אתם רוצים.

חיים כץ: לאחר מכן הוועדה תחליט אם לאשר או לא לאשר.

אילן גילאון: הם לא דיברו אתו, אבל אני בעד מה שהם מבקשים.

אילן גילאון: לא דיברו אתי כי הם חששו שאני לא אהיה בעד, אבל אני כן בעד.

חיים כץ: במשך שלוש שנים אתה מייצג אותי בנאמנות ומייצג את ציבור הנכים.

חיים כץ: אם אתה עובד עבורנו, עבור הוועדה וכל שבוע מקדיש מזמנך, לא יקום ולא יהיה שאנחנו נקבל כאן החלטות שאתה לא חלק מהן.

אילן גילאון: אני לא יודע מה עמדת הנציבות או משרד המשפטים.

אילן גילאון: אני מכיר בבעיות שהועלו על ידי דואר ישראל ואני בכלל בעד להחזיר את הדואר לשר הדואר.

אילן גילאון: אני מכיר את הבעיה.

חיים כץ: הבנתי.

חיים כץ: מה אומר משרד המשפטים?

דן אורן: הממשלה אמורה לבוא לוועדה בקול אחד ואם יש איזושהי בעיה, לתאם קודם.

דן אורן: אנחנו היינו בקשר עם משרד האוצר וגם השתתפתי בדיון בנושא.

דן אורן: אני מבין את הסיבות לכך ששר האוצר קובע את מה שהוא קובע.

דן אורן: זה מקובל עלינו ובוודאי אין מניעה משפטית.

חיים כץ: מצוין.

חיים כץ: אנחנו נעבור להקראה.

אחיה קמארה: הנציבות לא מתנגדת להצעה הזאת.

אחיה קמארה: אנחנו רוצים להדגיש שהמחיר כאן הוא מחיר.

אחיה קמארה: כלומר, פרק הנגישות בא כדי לדאוג לנגישות בזמן סביר.

אחיה קמארה: זה שאנחנו מכניסים את רשות הדואר כאן ללוח זמנים אחר, יש לו מחיר לאנשים עם מוגבלות.

אחיה קמארה: אנחנו מבקשים שלפחות בפעם הבאה כשהאוצר יוזם החלטה כזאת, שיתייעצו עם הנציבות ולא שזה יהיה בדיעבד כשאנחנו באים לכאן לישיבה.

אחיה קמארה: כאמור, הפעם אנחנו מסכימים כי אנחנו חושבים שבמקרה הזה זה סביר אבל שלא תתחיל עכשיו להיות אינפלציה של נושאים כאלה.

חיים כץ: יש לכם שומר ראש ששמו חבר הכנסת אילן גילאון.

חיים כץ: אילן גילאון עושה עבודת קודש בכל הנושא שלכם.

חיים כץ: אם הוא היה אומר עכשיו לא, זה היה לא.

חיים כץ: מאחר שהוא אמר כן, זה יהיה כן.

משה בר: אני יושב ראש עמותת תנו יד לחירש ונכים למען נכים.

משה בר: אני רוצה לומר שבסניפים של הדואר שכבר הונגשו, שם הדלפק עומד ריק ואנחנו לא מקבלים שירות.

משה בר: עשו לנו דלפק נמוך אבל השירות לא קיים.

משה בר: לפחות שיעמדו בדברים האלה.

משה בר: את המקומות אותם צריך לשפץ, אנחנו נמתין.

חיים כץ: נציגי הדואר שמעו את זה ויעשו כמיטב יכולתם לתת את השירות.

חיים כץ: נעבור להקראה.

אייל לב ארי: צו שוויון זכויות לאנשים עם מוגבלות (קביעת רשות ציבורית), התשע"ב-2012 בתוקף סמכותי לפי ההגדרה "רשות ציבורית" שבסעיף 19א לחוק שוויון זכויות לאנשים עם מוגבלות, התשנ"ח-1998 (להלן – החוק) ובאישור ועדת העבודה, הרווחה והבריאות של הכנסת, אני מצווה לאמור: 1.

אייל לב ארי: קביעת חברת דואר ישראל בע"מ כרשות ציבורית חברת דואר ישראל בע"מ נקבעה בזה כרשות ציבורית לעניין החוק.

חיים כץ: אנחנו מצביעים.

חיים כץ: בעד אישור הצו – פה אחד הצו אושר

חיים כץ: הצו אושר פה אחד.

חיים כץ: קיבלתם את הזמן שלכם.

חיים כץ: תעשו את העבודה כך שתהיה נגישות לזקוקים לה.

חיים כץ: תודה רבה.

חיים כץ: הישיבה נעולה.